春晖楼者吴下（一作郡）顾君仲瑛就养读书之所也仲瑛日与昆弟子侄奉卮酒为亲寿临海陈敬初氏实记之余不自揆辄赋古诗二首或者歌以介寿仲瑛之志也其词曰
沈右 (Yuan)
玉山之阳，延咢萦纡。有屋层出，君子之居。入奉父母，出与弟俱。有琴有书，以钓以渔。㶁㶁流水，深不可𣂏。英英白云，迩而不迂。维春有晖，维德不孤。及尔孙子，永言乐胥。先哲有训，有典有经。淑尔君子，仰止景行。我来自东，春日载明。曰未觏止，中心怦怦。亦既觏止，我心则平。仰尔父母，及尔弟兄。既和且煦，令仪令名。升堂拜母，式表友情。维木有椿，有蔚其荣。维草有萱，有茁其青。韡韡常棣，有叶其生。有猗者兰，有烨者荆。有懿者德，有休者徵。乐只君子，百福来并。